Bo'reakã́ sacerdotea wiôrã nerêkãrã niîwã.
Judeu masa bɨkɨrã́,
Moisé ohâ'kere bu'erã́ kẽ'ra nerêkãrã niîwã.
Ã'rá niî pe'tirã wiôrã nerê ke'a,
“Jesuré de'ró weerã́sari marîa'?”
niî uúkũkãrã niîwã.
Uúkũ toha,
Jesuré dɨ'te tĩhárã,
Pilato tiropɨ mii ehákãrã niîwã.
Pilato Jesuré sẽrí yã'akɨ niîwĩ:
—Mɨ'ɨ́ta niîti Judeu masa wiôgɨ?
niîkɨ niîwĩ.
Jesu yɨ'tíkɨ niîwĩ:
—Mɨ'ɨ̂ niîro nohota kɨ̃ɨ́ta niî',
niîkɨ niîwĩ.
Sacerdotea wiôrã Pilatopɨre pehé werê sãakãrã niîwã.
Tohô niikã́ tɨ'ógɨ,
Pilato opâturi Jesuré sẽrí yã'a nemokɨ niîwĩ taha:
—Mɨ'ɨ̂re naâ tohô niisére yɨ'tí weeti?
Diikése pehé mɨ'ɨ̂re werê sãarã weetí?
niîkɨ niîwĩ.
Jesu neê yɨ'tití yɨ'rɨokã'kɨ niîwĩ.
Tohô weégɨ Pilato ĩ'yâ mariakɨ niîwĩ.
Kɨ'mâri nɨkɨ Páscoa bosê nɨmɨ niikã́ Pilato a'tîro weesétikɨ niîwĩ.
Ni'kɨ́ bu'îri da'rerí wi'ipɨ niigɨ́re masá naâ du'u wĩró dutigɨre du'u wĩró mɨhakũkɨ niîwĩ.
Tiîtare ni'kɨ́ bu'îri da'rerí wi'ipɨ Barrabá wamêtigɨ wiôrãre yɨ'rɨ́ nɨ'ka,
naâre kõ'â sĩ'ri,
kɨ̃ɨ̂ me'rakãharã masaré wẽhé'kãrã me'ra duhîkɨ niîwĩ.
Masá Pilato tiropɨ wa'â,
“Mɨ'ɨ̂ bosê nɨmɨ niikã́ wee wɨáro noho weeyá”,
niîkãrã niîwã.
Pilato naâre yɨ'tíkɨ niîwĩ:
—Mɨsâ Judeu masa wiôgɨre yɨ'ɨ̂ du'u wĩrókã ɨasarí?
niîkɨ niîwĩ.
Pilato sacerdotea wiôrã Jesuré ɨo tĩhárã kɨ̃ɨ̂pɨre wiá'kere masîkɨ niîwĩ.
Sacerdotea wiôrã Barrabá pe'ere du'u wĩróro ɨárã masaré Barrabá pe'ere du'u wĩró dutiya niî kusiakãrã niîwã.
Tohô niikã́ tɨ'ógɨ,
Pilato naâre sẽrí yã'akɨ niîwĩ:
—Mɨsâ Judeu masa wiôgɨ niigɨ́ me'ra pe'ere de'ró weekã́ ɨasarí?
niîkɨ niîwĩ.
Tohô niikã́ niî pe'tirã karíkũ mahakãrã niîwã:
—Kɨ̃ɨ̂re kurúsapɨ paâ bi'pe wẽheyá,
niîkãrã niîwã.
Pilato naâre niîkɨ niîwĩ:
—De'ró weégɨ tohô wee boósari?
Ã'rí neê kã'ró yã'âro weetíkɨ niiámi,
niîkɨ niîwĩ.
Kɨ̃ɨ̂ tohô niîmikã,
masá karíkũ nemokãrã niîwã:
—Kurúsapɨ paâ bi'pe wẽheyá,
niîkãrã niîwã.
Tohô niikã́ tɨ'ógɨ,
Pilato masá me'ra ãyuró niî sĩ'rigɨ,
Barrabáre du'u wĩrókɨ niîwĩ.
Be'ró Jesuré surárare tãra dutí toha,
kurúsapɨ paâ bi'pe wẽhe dutíkɨ niîwĩ.
Tohô weérã naâ Pilato yaa wi'i po'pea niirí tũkuhopɨ kɨ̃ɨ̂re miáakãrã niîwã.
Toopɨ́ niî pe'tise kurari surára nerêkãrã niîwã.
Naâ Jesuré ni'kâro su'tîro ɨpɨ́tɨ sõ'aró,
wiôrã sãyaró nohore sãâkãrã niîwã.
Tohô niikã́ ni'kâ be'to potâ me'ra weéka be'tore kɨ̃ɨ̂ dɨpôapɨre peôkãrã niîwã.
Be'ró kɨ̃ɨ̂re karíkũkãrã niîwã:
—E'katí peoya Judeu masa wiôgɨre,
niî karíkũkãrã niîwã.
Ni'kâgɨ yukɨ̂gɨ me'ra dɨpôapɨre paâ mɨhakãrã niîwã.
Ɨ'sê koo e'o peó,
kɨ̃ɨ̂re buhíkã'rã,
ehâ ke'apekãrã niîwã.
Naâ kɨ̃ɨ̂re tohô buhíkã'ka be'ro wiôgɨ sãyarí su'tirore tuu weékãrã niîwã.
Be'ró kɨ̃ɨ̂ sãyâ mɨ'ta'karore sãâkãrã niîwã taha.
Tu'â eha nɨ'ko,
kɨ̃ɨ̂re kurúsapɨ wẽhérã wa'ârã miáakãrã niîwã.
Jesuré wẽhérã wa'ârã naâ miáari kura ni'kɨ́ masɨ́ Simão Cirene wamêtiri makakɨ̃hɨ kã́pupɨ niî'kɨ tohátikɨ niîwĩ.
Kɨ̃ɨ̂ pɨárã Alexandre,
Rufo pakɨ niîkɨ niîwĩ.
Jesu kurúsa wɨâ wã'karopɨ kɨ̃ɨ̂ yɨ'rɨ́kã'kã ĩ'yârã,
kurúsare kɨ̃ɨ̂re wɨâ dutikãrã niîwã.
Jesuré ni'kâ bu'a Gólgota wamêtiropɨ miáakãrã niîwã.
Gólgota niîro,
“Masá boâ weeka dɨpoa” niîro weésa'.
Toopɨ́ pũrisé tɨ'ó yã'atikã'ato niîrã,
vinho mirra wamêtise me'ra moré'kere tĩâkãrã niîmiwã.
Jesu sĩ'ritíkɨ niîwĩ.
Be'ró kɨ̃ɨ̂re kurúsapɨ paâ bi'pe wẽhékãrã niîwã.
Surára kɨ̃ɨ yeé su'tiré dɨka waárã,
niî bokape wapá ta'akãrã niîwã.
Yẽ'e nohóre bokarã́sari?
niîrã,
tohô weékãrã niîwã.
Jesuré kurúsapɨ paâ bi'pe nɨ'kori kura,
yamí yã'kuro nove niikã́ niîkaro niîwɨ.
A'té bu'iri “kɨ̃ɨ̂re wẽhé'” niîrã,
kurúsapɨ ohâ õ'oka pĩhi a'tîro ohâ no'okaro niîwɨ:
“Ã'rí Judeu masa wiôgɨ niîmi”,
niîkaro niîwɨ.
Jesu me'ra ãpêrã pɨárã yaharã́ kurúsapɨ paâ bi'pe nɨ'ko no'okãrã niîwã.
Ni'kɨ́ diakɨ̃hɨ́ pe'e,
ãpiré kũûpe' pe'e nɨ'kókãrã niîwã.
Tohô weekã́,
Õ'âkɨ̃hɨ yee kitire ohâka pũripɨ ohâ'ke keoró wa'âkaro niîwɨ.
A'tîro ohâ no'okaro niîwɨ:
“Kɨ̃ɨ́ kẽ'ra yã'arã́ wa'teropɨre moré su'u tamukɨ niîwĩ”,
niîwɨ.
Masá Jesu pɨ'to yɨ'rɨ́kã'rã,
kɨ̃ɨ̂re buhíkã'rã,
dɨpôa yure mɨhákãrã niîwã.
A'tîro niîkãrã niîwã:
—Ɨ̃hɨ́!
Mɨ'ɨ̂ “Õ'âkɨ̃hɨ wi'ire kõ'âgɨti”,
niîmiwɨmɨ.
“I'tiá nɨmɨ be'ro weé pe'ogɨti”,
niîwɨ.
Tohô niî'kɨ mɨ'ɨ̂ basita yɨ'rɨóya.
Toopɨ́ kurúsapɨ wã'yagɨ́ dihátia,
niî buhíkã'kãrã niîwã.
Naâ weeró nohota sacerdotea wiôrã,
Moisé ohâ'kere bu'erã́ kẽ'ra buhíkã'kãrã niîwã.
Naâ basi a'mêri a'tîro niîkãrã niîwã:
—Kɨ̃ɨ̂ ãpêrã marikãre yɨ'rɨówĩ.
Kɨ̃ɨ̂ basi pe'e yɨ'rɨó masitimi.
Õ'âkɨ̃hɨ besé'kɨ Cristo Israel kurakãharã wiôgɨ niîgɨ,
kurúsapɨ dihátiato.
Kɨ̃ɨ̂ dihátikã pũrikãre,
ẽho peórãti,
niîkãrã niîwã.
Yaharã́ Jesu me'ra kurúsapɨ paâ bi'pe nɨ'ko'kãrãpɨta buhíkã' sãhakãrã niîwã.
Jesu kurúsapɨ wẽrirí kura daharí tero niikã́ niî pe'tiro tií di'tapɨ na'î tĩ'a wa'âkaro niîwɨ.
Teê yamîka' três niikã́pɨ na'î tĩ'a tɨokaro niîwɨ.
Tohô wa'arí kurata Jesu ɨpɨ́tɨ karíkũkɨ niîwĩ.
Arameu masa yee uúkũse me'ra a'tîro niîkɨ niîwĩ:
—Eloí,
Eloí,
lama sabactâni?
A'tîro niîgɨ,
“Õ'âkɨ̃hɨ,
Õ'âkɨ̃hɨ,
de'ró weégɨ yɨ'ɨ̂re kõ'â wã'kati?”
niîgɨ,
tohô niîkɨ niîwĩ.
Ãpêrã ni'karérã toopɨ́ niirã́ tohô niisére tɨ'órã,
a'tîro niîkãrã niîwã:
—Tɨ'oyá sĩ'í uúkũsere.
Dɨporókɨ̃hɨpɨ Õ'âkɨ̃hɨ yee kiti werê mɨ'tagɨ Eliare pisûgɨ weesamí,
niîkãrã niîwã.
Kɨ̃ɨ̂ karíkũkã tɨ'ógɨ,
ni'kɨ́ omá wã'ka,
ni'kâ si'ti vinho piasé me'ra moré'kere yosókɨ niîwĩ.
Yosó toha,
ni'kâgɨ yukɨ̂gɨpɨ dɨ'té õ'o,
Jesuré sĩô moro tĩâgɨ,
a'tîro niîkɨ niîwĩ:
—Ĩ'yâ ni'irã marî yuhûpɨ.
Elia yɨ'rɨógɨ a'tîgɨ a'tîgɨsami kɨ̃ɨ̂re.
Be'ró Jesu ɨpɨ́tɨ karíkũ,
wẽrîa wa'âkɨ niîwĩ.
Kɨ̃ɨ̂ wẽrirí kura a'tîro wa'âkaro niîwɨ.
Õ'âkɨ̃hɨ wi'ipɨ sacerdotea sãháaropɨ ka'mú ta'a yosari kasero ɨ'mɨáro pe'e tɨ̃'rɨ̂ dihati,
pɨá kasero dɨka watí yohakaro niîwɨ.
Surára wiôgɨ romano Jesu doká nu'kugɨ́ kɨ̃ɨ̂ tohô karíkũ wẽrikã́ ĩ'yâgɨ,
a'tîro niîkɨ niîwɨ:
—Diakɨ̃hɨ́ta ã'rí Õ'âkɨ̃hɨ makɨ niiápĩ,
niîkɨ niîwĩ.
Numiâ yoarópɨ Jesuré ĩ'yâ nu'kukãrã niîwã.
Naâ wa'teropɨ ã'ra numiá niîkãrã niîwã:
Maria Madalena,
apêgo Maria José,
Tiago niî tɨogɨ naâ niigɨ́ pako,
tohô niikã́ Salomé niîkãrã niîwã.
Ã'ra numiá Jesuré Galiléiapɨ niikã́ siru tuú'kãrã,
kɨ̃ɨ̂re wee tamú'kãrã niîkãrã niîwã.
Tohô niikã́ ãpêrã numia pãharã́ Jesu Jerusalẽ́pɨ wa'akã́ siru tuú'kãrã toopɨ́ ĩ'yâ nu'kukãrã niîwã.
Jesu wẽrîka nɨmɨ Judeu masa sooátihi nɨmɨ dɨporo niîkaro niîwɨ.
Tohô weérã naâ ba'aátehere apo yuúrã weékãrã niîwã.
Na'î ke'ari kura José,
Arimatéia wamêtiri makakɨ̃hɨ etâkɨ niîwĩ.
Judeu masa wiôrã me'rakɨ̃hɨ wiôgɨ niîkɨ niîwĩ.
Josetá Jesuré “Õ'âkɨ̃hɨ besé'kɨ niîmi”,
niî ẽho peókɨ niîwĩ.
Tohô niikã́ kɨ̃ɨ̂ wiôgɨ sãhaátehe kẽ'rare ko'têkɨ niîwĩ.
Tohô weégɨ uiró mariró wãkû tutuaro me'ra Pilato tiropɨ sãháakɨ niîwĩ.
Sãháa,
Jesu yaá ɨpɨré sẽríkɨ niîwĩ.
Pilato tii ɨpɨ́re sẽrikã́ tɨ'ógɨ,
kɨ̃ɨ̂ wẽrîa toha'kere masîgɨ,
tɨ'o mariá wa'âkɨ niîwĩ.
Be'ró surára wiôgɨre diakɨ̃hɨ́ta wẽrîa wa'âpari?
niîgɨ,
sẽrí yã'akɨhɨ pihîokɨ niîwĩ.
Surára wiôgɨ “Diakɨ̃hɨ́ta niiápɨ” niikã́ tɨ'ógɨ,
Pilato Jesu yaá ɨpɨré Joseré o'ô dutikɨ niîwĩ.
Tohô weégɨ José kɨ̃ɨ̂re omaátihi kasero ãyurí kaserore duúkɨ niîwĩ.
Be'ró Jesu yaá ɨpɨré mii dihóo,
tii kaséro me'ra omákɨ niîwĩ.
Tu'â eha nɨ'ko,
ni'kâ tuti ɨ̃tâgapɨ se'êka tutipɨ sĩô sõro kũukɨ niîwĩ.
Be'ró tii peére ɨ̃tâgaho me'ra tuú bi'akɨ niîwĩ.
Maria Madalena,
apêgo Maria pɨárã José,
Tiago pako Jesuré yaá'karore ĩ'yâkãrã niîwã.
Saurú naâ soo wɨári nɨmɨ yɨ'rɨ́ka be'ro Maria Madalena,
apêgo Maria Tiago pako,
tohô niikã́ apêgo Salomé ɨ'mɨ̂tihise duúkãrã niîwã.
Teé me'ra Jesuré kɨ̃ɨ̂ ɨpɨré piô peorã wa'ârã weékãrã niîmiwã.
Muhîpũ mɨhátiri kura ma'má semana sãhá nɨ'kari nɨmɨ soorí nɨmɨ niikã́ Jesuré yaá'karopɨ wa'âkãrã niîwã.
Naâ toopɨ́ wa'ârã,
a'mêri sẽrí yã'akãrã niîwã:
—Noá marîre tigá ɨ̃tâgare tuu pãáo basarosari?
niîkãrã niîwã.
Toopɨ́ ehârã,
tigá ɨ̃tâgaho tii tutíre bi'ákaga apé sia'pɨ kuyakã́ ĩ'yâkãrã niîwã.
Tohô weérã tii tutípɨ diakɨ̃hɨ́ sãháa wa'âkãrã niîwã.
Toopɨ́ diakɨ̃hɨ́ pe'e ni'kɨ́ ma'mɨ̂ duhikã́ ĩ'yâkãrã niîwã.
Kɨ̃ɨ̂ yoaró su'tîro butiró sãyakã́ ĩ'yârã,
ɨpɨ́tɨ ɨkɨákãrã niîwã.
Kɨ̃ɨ̂ naâre niîkɨ niîwĩ:
—Yɨ'ɨ̂re uîtikã'ya.
Mɨsâ Jesu Nazarékɨ̃hɨre naâ kurúsapɨ paâ bi'pe wẽhé'kɨre a'mârã weé'.
Kɨ̃ɨ̂ masá tohami.
A'toré marimí.
Kɨ̃ɨ̂re naâ kũû'karore ĩ'yârã a'tiá.
Be'ró kɨ̃ɨ̂ bu'erã́re,
tohô niikã́ Pedrore werêrã wa'âya.
“Kɨ̃ɨ̂ mɨsâ dɨporo Galiléiapɨ wa'â yuugɨsami.
Kɨ̃ɨ̂ mɨsâre too dɨpóropɨ niî'karo nohota toopɨ́ kɨ̃ɨ̂re ĩ'yârãsa'”,
niî werêrã wa'âya,
niîkɨ niîwĩ.